ΑΠΟΦΑΣΗ ΤΗΣ ΕΠΟΠΤΕΥΟΥΣΑΣ ΑΡΧΗΣ ΤΗΣ ΕΖΕΣ αριθ. 100/98/COL της 2ας Απριλίου 1998 η οποία εξουσιοδοτεί την Ισλανδία να θεσπίσει αυστηρότερες διατάξεις όσον αφορά την παρουσία της Avena fatua στους σπόρους προς σπορά σιτηρών

Η ΕΠΟΠΤΕΥΟΥΣΑ ΑΡΧΗ ΤΗΣ ΕΖΕΣ,

Έχοντας υπόψη:

τη συμφωνία για τον Ευρωπαϊκό Οικονομικό Χώρο, όπως προσαρμόσθηκε από το πρωτόκολλο προσαρμογής της, και ιδιαίτερα το άρθρο 17 και το πρωτόκολλο 1 σημείο 4, στοιχείο δ),

την πράξη που αναφέρεται στο σημείο 3 του κεφαλαίου ΙΙΙ του παραρτήματος Ι της συμφωνίας για τον Ευρωπαϊκό Οικονομικό Χώρο περί της εμπορίας σπόρων δημητριακών προς σπορά (οδηγία 66/402/ΕΟΚ του Συμβουλίου), και ιδιαίτερα το άρθρο 14 παράγραφος 1α,

την πράξη που αναφέρεται στο σημείο 9 του κεφαλαίου ΙΙΙ του παραρτήματος Ι της συμφωνίας για τον Ευρωπαϊκό Οικονομικό Χώρο περί καθορισμού των ιδιαίτερων προϋποθέσεων ως προς την παρουσία της Avena fatua στους σπόρους προς σπορά κτηνοτροφικών φυτών και σιτηρών (οδηγία 74/268/ΕΟΚ του Συμβουλίου),

τη συμφωνία μεταξύ των κρατών της ΕΖΕΣ για τη δημιουργία Εποπτεύουσας Αρχής και Δικαστηρίου, όπως προσαρμόσθηκε από το πρωτόκολλο προσαρμογής της συμφωνίας μεταξύ των κρατών ΕΖΕΣ για τη δημιουργία Εποπτεύουσας Αρχής και Δικαστηρίου και ιδιαίτερα το άρθρο 5 παράγραφος 2, και το πρωτόκολλο 1 σημείο 1 στοιχείο γ),

την αίτηση που υπέβαλε η Ισλανδία,

Εκτιμώντας:

ότι σε αυτήν την αίτηση, η Ισλανδία δήλωσε ότι η Avena fatua ουδέποτε έχει παρατηρηθεί στην Ισλανδία 7

ότι υπάρχει εντούτοις σχέδιο εξάλειψης της Avena fatua από εσοδείες της Ισλανδίας 7

ότι η πράξη που αναφέρεται στο σημείο 3 του κεφαλαίου ΙΙΙ του παραρτήματος Ι της συμφωνίας για τον Ευρωπαϊκό Οικονομικό Χώρο περί της εμπορίας σπόρων δημητριακών προς σπορά (οδηγία 66/402/ΕΟΚ του Συμβουλίου) καθορίζει ανοχές όσον αφορά την παρουσία της Avena fatua 7

ότι εντούτοις επιτρέπεται στα κράτη της ΕΖΕΣ να υποβάλλουν τους σπόρους προς σπορά της εγχώριας παραγωγής τους σε αυστηρότερες απαιτήσεις 7

ότι η Ισλανδία κάνει χρήση αυτής της διάταξης 7

ότι η Ισλανδία εξουσιοδοτείται ως εκ τούτου να θεσπίσει αυστηρότερες διατάξεις όσον αφορά την εμπορία σπόρων προς σπορά καταγωγής άλλων συμβαλλομένων μερών της συμφωνίας ΕΟΧ 7

ότι τα μέτρα που προβλέπονται στην παρούσα απόφαση συμφωνούν με τη γνώμη της επιτροπής φυτών και ζωοτροφών της ΕΖΕΣ, η οποία επικουρεί την Εποπτεύουσα Αρχή της ΕΖΕΣ,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

1. Η Ισλανδία εξουσιοδοτείται να ορίσει ότι σπόροι προς σπορά δημητριακών δεν μπορούν να τίθενται στο εμπόριο στην επικράτειά της εκτός αν συνοδεύονται από επίσημο πιστοποιητικό εκδιδόμενο σύμφωνα με τις διατάξεις του άρθρου 11 της πράξης που αναφέρεται στο σημείο 3 του κεφαλαίου ΙΙΙ του παραρτήματος Ι της συμφωνίας για τον Ευρωπαϊκό Οικονομικό Χώρο περί της εμπορίας σπόρων δημητριακών προς σπορά (οδηγία 66/402/ΕΟΚ του Συμβουλίου) και συμφωνούν με τους όρους του άρθρου 2 της πράξης που αναφέρεται στο σημείο 9 του προαναφερόμενου κεφαλαίου, που καθορίζει ιδιαίτερες προϋποθέσεις ως προς την παρουσία της Avena fatua στους σπόρους προς σπορά κτηνοτροφικών φυτών και σιτηρών (οδηγία 74/268/ΕΟΚ του Συμβουλίου).

2. Η Ισλανδία οφείλει να κοινοποιήσει στην Εποπτεύουσα Αρχή της ΕΖΕΣ την ημερομηνία κατά την οποία και τον τρόπο με τον οποίο προτίθεται να κάνει χρήση της εξουσιοδότησης που χορηγείται στο σημείο 1. Η Εποπτεύουσα Αρχή της ΕΖΕΣ θα ενημερώσει τα υπόλοιπα κράτη ΕΖΕΣ.

3. Η παρούσα απόφαση αρχίζει να ισχύει την 1η Μαΐου 1998.

4. Η παρούσα απόφαση απευθύνεται στην Ισλανδία.

5. Το κείμενο της παρούσας απόφασης στην αγγλική είναι το μόνο αυθεντικό.

Βρυξέλλες, 2 Απριλίου 1998.

Για την Εποπτεύουσα Αρχή της ΕΖΕΣ

Hannes HAFSTEIN

Μέλος